9 ta’ Diċembru 2019

**Lectio Divina**

**3 Ħadd tal-Avvent**

Sena A

**Mt 11: 2-11**

*Żmien ta’ stennija u kontemplazzjoni*

Is-silta tal-lum tiftaħ it-tieni parti tal-Vanġelu ta’ Mattew. Wara d-Diskors tal-Muntanja u d-Diskors Missjunarju, Mattew iressaqna lejn l-identità ta’ Ġesù permezz ta’ mistoqsija sempliċi imma profonda, li hu jqiegħed fuq fomm il-Battista: “Inti huwa dak li għandu jiġi, jew se nistennew lil ħaddieħor?” Il-Battista deher fid-deżert tal-Ġudeja jxandar “magħmudija ta’ ndiema għall-maħfra tad-dnubiet”. Kien xandar penitenzjali; imma fuq kollox, il-missjoni tiegħu kienet li jħabbar lil “dak li kellu jiġi” (Mt 11:3). Skont ir-raba’ Vanġelu, Ġwanni l-Battista u Ġesù kienu b’xi mod iltaqgħu, u Ġwanni kien ippreżentah lid-dixxipli tiegħu bħala “il-ħaruf ta’ Alla” (Ġw 1:36). Madankollu, propju għax kien bniedem tal-istennija, il-Battista jibqa’ jfittex u jistaqsi dwar il-Messija.

**v.2: Ġwanni, li kien fil-ħabs, sama’ bl-għemejjel tal-Messija, u bagħat għandu tnejn mid-dixxipli tiegħu**

Il-Battista hu dak li kellu jħejji “it-triq tar-ritorn mill-eżilju” (Mt 3:3). F’Mattew, il-predikazzjoni tal-Battista hi l-istess bħal dik ta’ Ġesù, jiġifieri l-miġja tas-Saltna (Mt 3:2 = 4:17). F’ċertu sens, il-mistoqsija ta’ Ġwanni l-Għammiedi hi l-għeluq taż-żmien tal-Profezija li, fil-persuna tal-Battista, l-aħħar u l-ikbar fost il-profeti, issa tinsab il-ħabs għax m’hemmx aktar bżonnha, għax il-Mistenni wasal. Minn issa ’l quddiem, Mattew juri kif fil-persuna ta’ Ġesù (fil-kelma u l-għemil) isseħħ il-profezija mħabbra u mwiegħda fl-Antik Testment. Anki l-Battista, li jħejji t-triq, jeħtieġlu “jisma’” l-Mulej, li jitkellem bil-fomm u bl-għemil (Atti 1:1). Ġwanni jibgħat id-dixxipli tiegħu għand Ġesù biex jistaqsuh dwar l-identità tiegħu, ftit wara li Ġesù nnifsu kien bagħat lit-Tnax jevanġelizzaw (Mt 10:5ss). Il-ħidma missjunarja (li tinkludi l-azzjoni kollha tal-Knisja) għandha dinamika propja u metodoloġija preċiża: Ġesù hu ċ-ċentru ta’ kull ħidma ta’ evanġelizzazzjoni: hu l-qofol tal-messaġġ; minnu titlaq; f’ismu ssir; fih isibu l-qawwa l-messaġġ u l-messaġġier.

**v.3: u qallu: “Inti huwa dak li għandu jiġi, jew nistennew lil ħaddieħor?”.**

Il-Battista kien ħabbar li l-Messija mistenni kien se jirrealizza l-ġudizzju u l-ġustizzja ta’ Alla bix-xbieha tal-mannara li tqaċċat u taħraq kull siġra li ma tagħmilx frott tajjeb (Mt 3:10). Imma Ġesù jaġixxi b’mod differenti minn kif ħabbar Ġwanni: hu ma jiġġudax iżda jsalva u jfejjaq (Lq 4:18-21)! U dan l-aġir ta’ Ġesù seta’ fixkel il-Battista. Kien żbalja l-ġudizzju tiegħu fuq il-mistenni, jew Dak li ħabbar ma kienx il-mistenni? Kelli jiġi xi ħadd ieħor li jirrealizza dak li l-Battista kien ħabbar? Quddiem dan il-kunflitt, il-Battista lest li “jidħol fi kriżi”, lest jidħol fih innifsu u jagħmel evalwazzjoni tiegħu nnifsu b’mod sħiħ u radikali fid-dawl tal-verità tal-Messija. Minkejja l-kunflitt intern, jibqa’ miftuħ għat-tweġiba ta’ Alla: lest iħalli lilu nnifsu jiġi mibdul. Ma jingħalaqx fiċ-ċertezzi tiegħu; ma jagħmilx lilu nnifsu l-assolut; ma jdawwarx il-kriżi tal-esperjenza tiegħu f’*defense mechanism* ta’ *intellectualising* għax jibża’ jaffronta l-mistoqsijiet; ma jaħbix il-problemi taħt it-tapit (Papa Franġisku). Jaf li Alla hu dejjem akbar minnu; lest jiċkien hu biex jikber Kristu (Ġw 3:30), għax “kull min jitkabbar, jiċċekken; u min jiċċekken, jitkabbar” (Lq 14:11). Għax “ma hemmx dixxiplu aqwa mill-imgħallem... Biżżejjed għad-dixxiplu jekk joħroġ jixbah lill-imgħallem tiegħu” (Mt 10:24s).

Il-mistoqsija tal-Battista hi fil-qalba tal-esperjenza tal-fidi, mhux biss tal-kontenut dommatiku, imma tar-relazzjoni personali bejn id-dixxiplu u l-Mulej. Dil-mistoqsija fundamentali, li ssib eku aktar tard fl-istess mistoqsija li Ġesù jagħmel lid-dixxipli tiegħu (“Intom min tgħidu li jien?” – Mt 16:15), għandha l-iskop li tqanqal lil kull min jiltaqa’ ma’ Ġesù – il-“JIENA HU” – biex jagħmilha tiegħu (Mt 16:16)... waqt li, bħal Ġob, jiddisponi qalbu biex jilqa’ r-rivelazzjoni tal-Missier fi Kristu (Ġob 42:4s). Għax il-mistoqsija minnha nfisha titlob l-umiltà li tilqa’ t-tweġiba.

Il-Battista kien il-Prekursur. Kien fil-ħabs minħabba fil-ministeru tiegħu għall-Messija! Imma ma setax jaħrab milli hu wkoll jiltaqa’ b’mod dirett mal-verità dwar Kristu. Ma kienx biżżejjed li jaħdem għalih u f’ismu; kien meħtieġ li jieqaf, jistaqsi, u jilqa’ hu wkoll is-salvazzjoni. Għax wieħed jista’ jqalleb saħansitra l-Iskrittura kollha u jistudja t-teoloġija, ... u jibqa’ ma jafx lil Kristu (Ġw 5:39-40). Mingħajr l-‘iva’ personali għas-sejħa ta’ Kristu, dik it-tweġiba li tmiss iċ-ċertezzi tagħna u tiddisponihom għall-grazzja, ma naslu qatt biex nikkommettu lilna nfusna kompletament għal Kristu. B’konsegwenza, anke l-ministeru tagħna jbati, għax ma jkollniex “qawwa” biex inqanqlu l-istess mistoqsija dwar Ġesù l-Messija f’min niltaqgħu miegħu.

**v.4-6: Ġesù wieġeb u qalilhom: “Morru agħtu lil Ġwanni l-aħbar ta’ dak li qegħdin tisimgħu u taraw: l-għomja jaraw, iz-zopop jimxu, il-lebbrużi jfiqu, it-torox jisimgħu, il-mejtin iqumu, l-Evanġelju jixxandar lill-foqra. Hieni hu min ma jitfixkilx minħabba fija”.**

It-tweġiba ta’ Ġesù tesprimi affermazzjoni u beatitudni. It-tweġiba tiegħu, li tirrealizza x-xewqa mħabbra min Isaija (35:5-6; 61:1), effettivament turi li Ġesù hu l-Messija mistenni mill-Profeti. Imma bħal ħafna Lhud fi żmienu, forsi l-Battista stenna Messija differenti, immarkat bil-qilla u d-dalma li jakkumpanjaw l-intervent definittiv ta’ “Jum il-Mulej” (Eżek 30:3; Ġoel 1:15; 2:11; 3:4; Għam 5:18; Sof 1:14). Xi drabi, bħall-Battista, għad li nkunu “familjari” mal-ħwejjeġ ta’ Ġesù, nistgħu ninfixlu u nitfixklu (Mt 13:57) għax nippretendu dak li mhux; għax ma nirċevux dak li nistennew; jew forsi għax nistennew li nirċievu dak li nixtiequ.

Bosta drabi, dawk li kienu jopponu lil Ġesù jitolbuh “sinjali” tal-qawwa tiegħu u tal-identità tiegħu biex jemmnu fih (Mt 12:38ss; 16:1ss; 24:3; Mk 8:11s; Ġw 2:18: 6:30). Anki d-dixxipli ta’ Ġesù se jkomplu s-sinjali tal-Imgħallem (Mt 16:17; Atti 2:43); anzi, huma stess iridu jsiru sinjal (Ġw 14:12). Imma l-ikbar sinjal li jista’ jingħata hu tad-dixxiplu li jsir jixbah lill-Imgħallem tiegħu fuq is-salib: “Għax il-Lhud jitolbu s-sinjali, u l-Griegi jfittxu l-għerf, imma aħna nxandru ’l Kristu msallab” (1 Kor 1:22s; ara Ġw 8:28). Imma jrid ikollna l-għeruq fil-fond (Mt 13:6) biex insaħħu s-sejħa li saritilna (2 Pt 1:10), u l-kuraġġ biex quddiem is-Salib tal-Mulej ma nitfixklux (Mt 13:57; 24:10; Ġw 16:1; Rum 9:32) u ma nerġgħux lura mill-entużjażmu tagħna tal-bidu (Mt 19:22).

**v.7-11: Meta dawk telqu, Ġesù qabad ikellem lin-nies fuq Ġwanni: “Xi ħriġtu taraw fid-deżert? Qasba tixxejjer mar-riħ? Xi ħriġtu taraw? Raġel liebes fin? Dawk li jilbsu fin fil-palazzi tas-slaten issibhom. Mela xi ħriġtu taraw? Profeta? Iva, ngħidilkom, anzi xi ħaġa iżjed minn profeta. Dan hu li fuqu hemm miktub: “Ara, jiena nibgħat qablek il-ħabbar tiegħi biex iħejji triqtek quddiemek”. Tassew, ngħidilkom, li fost ulied in-nisa ħadd ma qam akbar minn Ġwanni l-Battista. U b’danakollu l-iżgħar wieħed fis-Saltna tas-Smewwiet hu akbar minnu”.**

Il-Battista hu l-unika persuna li Ġesù jitkellem dwarha fit-tul, u bi kliem ta’ tifħir. Permezz ta’ sitt mistoqsijiet retoriċi u tliet tweġibiet, Ġesù jiddeskrivi l-persuna u l-ministeru tal-Battista.

* Fid-**deżert** tal-Lhudija, il-Battista kien inawgura eżodu ġdid lejn l-ilmijiet tal-Ġordan, biex fihom, permezz tal-magħmudija, il-poplu jinża’ nud-dnub u jitħejja għall-Messija. L-istedina kontinwa għall-*metanoia*, għall-konverżjoni (f’kull sens, mhux biss morali-spiritwali) hi rekwiżit neċessarju biex wieħed jikber.
* Imħarreġ fis-sagrifiċċju u l-penitenza, Ġwanni ma kienx **qasba** bla sinsla, li jimxi mal-kurrent u fejn jaqbillu; ma kienx ifittex l-interessi personali tiegħu jew il-gost tal-mument. Ma nistax nikber jekk ma nbatix, jekk ma nkunx lest għas-sagrifiċċju, għax min irid jaqdi l-Mulej, irid iħejju ruħu għat-tiġrib (Sir 2:1). Min mhux lest għas-sagrifiċċju, ma jistax isir ‘sagrifiċċju ħaj, qaddis, jogħġob lil Alla’ għall-oħrajn (Rum 12:1; 2 Tim 4:6).
* Bħal Kristu mneżża’ fuq is-salib (Mt 27:35), il-Battista xedd fuq ġismu **lbies** li kien jirrifletti dak li kellu f’qalbu, dak li kien jemmen fih. Hu kien jirrifletti koerenza sħiħ bejn il-ħajja interjuri u dik esterjuri tiegħu. Ma kienx wiċċ b’ieħor. Kien bniedem integru, sħiħ, onest... akkost tat-tbatija personali. Il-Battista, li libes lil Kristu u l-armi tad-dawl (Rum 13:12-14), jistedinna biex ma ninfixlux fuq x’se nilbsu u x’se nieklu, imma li fuq kollox infittu s-Saltna ta’ Alla (Mt 6:25-34).
* Il-Battista kien aktar minn **Profeta**. Hu mhux biss ħabbar, imma ra l-wegħda sseħħ. Ħabbar mhux biss bil-kliem, bi lsienu, imma fuq kollox b’ħajtu stess. Għax jista’ jiġri li l-ilsien jgħid ħaġa, u l-ħajja tgħid ħaġa oħra. Anzi, xi drabi l-ħajja tagħna tgiddeb dak li nxandru (Ġer 7:4ss). U jista’ jiġri wkoll li nintilfu f’ħafna kliem sabiħ u elokwenti li ma jinftiehemx (1 Kor 14:9). Il-kliem ħafif u faċli, imma mhux hekk l-għemil.

Għal tliet darbiet, Ġesù jagħmel mistoqsija retorika imma profonda: “Xi ħriġtu taraw?” Hi mistoqsija li tmiss lilna lkoll, kemm fil-fażi tal-formazzjoni inizjali, kif ukoll fil-formazzjoni kontinwa ta’ ħajjitna. Biex “naraw” irid ikollna r-rieda li “noħorġu” minn fejn aħna u minna nfusna, għax inkella neħlu u ma nimxux. Xi drabi, il-kumdità żejda u mhux f’postha (“ilbies fin”) issir nassa biex nibqgħu fejn aħna, fil-“palazzi tas-slaten” u ma nkunux kapaċi nimxu quddiem il-poplu ta’ Alla biex inħejju t-triq.